Na podlagi Pravilnika o spremembah in dopolnitvah Pravilnika o sofinanciranju izgradnje malih komunalnih čistilnih naprav na območju Občine Slovenska Bistrica (Uradni list RS, št. 47/2019) Občina Slovenska Bistrica objavlja

**JAVNI RAZPIS**

**o sofinanciranju izgradnje malih komunalnih čistilnih naprav**

**na območju občine Slovenska Bistrica**

**I. PREDMET RAZPISA**

Predmet razpisa je sofinanciranje gradnje malih komunalnih čistilnih naprav za komunalne odpadne vode do 50 PE (v nadaljevanju: MKČN) iz sredstev proračuna Občine Slovenska Bistrica in sicer do 50% stroškov za postavitev MKČN oziroma največ 800,00 EUR za posamezni objekt ali do 50% stroškov oziroma največ 600,00 EUR po posameznem objektu priključenem na skupno MKČN.

Sredstva za sofinanciranje malih čistilnih naprav so zagotovljena v proračunu Občine Slovenska Bistrica, na proračunski postavki 4.1.9. – sofinanciranje MKČN.

**II. POGOJI ZA PRIDOBITEV SREDSTEV SOFINANCIRANJA**

1. Upravičenci do sofinanciranja gradnje MKČN po tem razpisu so lastniki objektov; to so fizične ali pravne osebe, ki so na območju Občine Slovenska Bistrica lastniki ali solastniki enega ali več grajenih objektov, v katerih nastaja komunalna odpadna voda in katerih objekti se nahajajo praviloma izven območij aglomeracij ter so že vključeni v sistem izvajanja javne gospodarske službe odvajanja in čiščenja komunalnih odpadnih vod.

2. MKČN je lahko grajena, in njena gradnja sofinancirana, tudi na območju znotraj aglomeracije, vendar mora biti v tem primeru iz soglasja izvajalca javne službe odvajanja in čiščenja odpadnih vod razvidno, da priključitev objekta na javno kanalizacijsko omrežje, ni možna.

3. Upravičenci do sofinanciranja gradnje MKČN **niso:**

- lastniki objektov na območju, kjer je javna kanalizacija že zgrajena,

- lastniki objektov na območju v 100 m pasu od javne kanalizacije, kjer je mogoča priključitev,

- lastniki objektov na območju aglomeracij Slovenska Bistrica, Zgornja Polskava, Spodnja Polskava, Pragersko, Leskovec in Šmartno na Pohorju,

- lastniki objektov v 100 m pasu izven aglomeracij, kjer je že zgrajena javna kanalizacija in je na razdalji 100 m oddaljenosti omogočena priključitev na njo.

4. Pogoji in omejitve:

1. Da ima objekt veljavno gradbeno dovoljenje in je bil zgrajen po letu 1967 ali potrdilo, da je bil objekt zgrajen pred letom 1967.

2. MKČN mora biti izdelana v skladu s predpisi, ki urejajo potrjevanje skladnosti in označevanja gradbenih proizvodov oziroma mora biti za MKČN izdana ustrezna izjava o lastnostih.

3. Lokacija postavitve MKČN mora omogočati dostop in neovirano praznjenje izvajalcu javne službe odvajanja in čiščenja komunalnih odpadnih vod.

4. Upravičenec mora razpolagati z zemljiščem (lastništvo ali služnost) na katerem načrtuje postavitev MKČN.

5. Za MKČN mora biti izdelan analizni izvid oziroma poročilo o prvih meritvah, iz katerega izhaja, da dosega mejne vrednosti parametrov odpadnih vod, kot jih predpisuje veljavna zakonodaja.

6. Upravičenci, ki bodo za več objektov gradili skupno čistilno napravo ali gradili priključni kanal, morajo vlogi priložiti podpisan medsebojni dogovor vseh uporabnikov MKČN, ki ni časovno omejen in določiti osebo, ki bo zadolžena za upravljanje MKČN.

7. Upravičenec lahko pridobi sredstva sofinanciranja za isto naložbo le enkrat.

5. V primerih izgradnje skupne MKČN za več objektov so upravičenci vsi lastniki posameznih objektov, ki se priključujejo na skupno MKČN. Lastniki medsebojna razmerja uredijo s posebno pogodbo, ki ni časovno omejena in iz katere morajo biti razvidni lastniki MKČN, oseba zadolžena za upravljanje MKČN, ključ oziroma delilnik stroškov med vsemi uporabniki (lastniki) MKČN, razmerja glede skupnih kanalizacijskih priključkov ter upravičenja iz naslova sofinanciranja.

6. Sofinanciranje stroškov gradnje MKČN zajema tudi upravičence, ki so že zgradili MKČN po 1. 1. 2013 in izpolnjuje vse pogoje po tem razpisu.

**III. VLOGA, ODLOČBA IN POGODBA O SOFINANCIRANJU**

1. Kandidati se na razpis prijavijo s pisno vlogo. Če vloga ni popolna se vlagatelja pozove k dopolnitvi. Vlagatelj mora vlogo dopolniti v roku 15 (petnajst) dni od prejema poziva. Vloga se bo štela za prispelo z dnem prispetja dopolnitve. V primeru, da bo razpoložljivih sredstev manj kot potrebnih sredstev v vlogah, bodo imele prednost vloge, iz katerih bo razvidno, da se gradi skupna MKČN. V primeru, da bo vrednost še vedno presegala razpoložljiva sredstva se kot tretji kriterij upošteva vrstni red prispelih vlog.

2. Obrazec Vloga za sofinanciranje MKČN je na voljo na spletnem naslovu [http:**//**www.slovenska-bistrica.si](http://www.slovenska-bistrica.si/) oziroma v sprejemni pisarni Občine Slovenska Bistrica.

3. Vloga z vsemi prilogami in dokazili se vloži osebno ali po pošti na naslov Občina Slovenska Bistrica, Kolodvorska ulica 10, 2310 Slovenska Bistrica ali po e-pošti na naslov [obcina@slov-bistrica.si](mailto:obcina@slov-bistrica.si), najkasneje do vključno 31. 10. 2025.

4. O upravičenosti sofinanciranja po izvedenem javnem razpisu odloči Občinska uprava z odločbo. Zoper odločbo je dovoljena pritožba o kateri odloči Župan.

5. Upravičenci morajo najkasneje v roku enega leta od vročitve odločbe o odobritvi sofinanciranja, predložiti obvestilo o dokončanju investicije z vsemi zahtevanimi dokazili in prilogami iz javnega razpisa, kakor tudi dokazila o izvedeni gradnji in obratovanju MKČN:

1. Analizni izvid oziroma poročilo o prvih meritvah za MKČN grajeno po 1. 1. 2016 ali

oceno obratovanja za MKČN grajeno pred 1. 1. 2016.

2. Račune oziroma potrdila o plačilu za nakup in gradnjo MKČN.

3. Vodno soglasje, v kolikor je bila MKČN zgrajena po 1. 1. 2016 in se nahaja na erozijskem območju ali vodovarstvenem območju.

Po predloženih dokazilih bo z vsakim upravičencem sklenjena pogodba o dodelitvi sredstev in ostalih medsebojnih obveznostih in pravicah. Nakazilo sredstev se izvrši na transakcijski račun upravičenca v roku 30 dni od podpisa pogodbe.

Upravičenci se s pogodbo obvezujejo:

1. Da bo zgrajena MKČN obratovala najmanj 20 let.

2. Da bodo izvajalcu javne službe odvajanja in čiščenja komunalnih odpadnih vod omogočili kontrolo delovanja MKČN.

3 Da je Upravičenec dolžan vrniti sredstva sofinanciranja skupaj z zakonitimi zamudnimi obrestmi, ki se obračunavajo od dneva izplačila upravičencu, do dneva vračila sredstev v kolikor se ugotovi, da je upravičenec za namen pridobitve sredstev navajal neresnične podatke, ali da je MKČN neupravičeno odstranjena oziroma ne obratuje.

Št. 430-63/2025-1-1036

Slovenska Bistrica, dne 10. 4. 2025

**OBČINA SLOVENSKA BISTRICA**

**Občinska uprava**

**Oddelek za okolje in prostor**